Norge trenger at flere velger som Helge og Habbon
I hvilket yrke blir du hver dag møtt med en eksplosjon av ærlige tilbakemeldinger og et regn av smil fra en gjeng små, nysgjerrige fans? – Det er det beste med å jobbe i barnehage! Det sier Helge Johannes Tveit (36). Han jobber som pedagogisk leder i barnehage og stortrives blant barna, med gode kollegaer og varierte arbeidsdager. – Som pedagogisk leder har jeg frihet til å bestemme og legge opp dagene selv, forklarer han og legger til:  – Gode relasjoner til foreldre og barn gjør jobben lettere. Som barnehageansatt får Helge mulighet til å være mye ute i naturen. – Jeg er veldig glad i å gå turer, gjerne til nye og spennende plasser. Det er så gøy å se barna få store øyne når de oppdager nye ting. Bare 10,8 prosent av alle ansatte i barnehager i Norge er menn (SSB 2023).  Helge mener det er superviktig for barna å ha mannlige rollemodeller som leker, leser og liker å lære bort det de kan. – Ungene må forholde seg til kvinner og menn hele livet. Og da er det naturlig med mannlige ansatte i barnehager, mener han og legger til med et smil: – Vi gjenspeiler samfunnet. Og da er det viktig å lære barna fra tidlig alder at tettbygde menn med mørk stemme er helt normalt. Helge studerte regnskap og revisjon i tre år i Bodø. Da han skulle søke jobb, rådet noen venner som var utdannet barnehagelærere ham til å prøve en midlertidig stilling i en barnehage. – Et halvår ble til fem år. Da kjente jeg at det var helt idiotisk å ikke utdanne seg innen faget, siden jeg trivdes så godt, sier han. Han tok utdanningen fordelt over fire år. Det angrer han ikke på.  – Det ligger mye i det å kunne få smil og klemmer når jeg kommer på jobb. I tillegg kan jeg være aktiv hele dagen istedenfor å sitte på et kontor og råtne. – Jeg synes det er mye gøyere med bålturer! En som også har valgt å ta barnehagelærerutdanning er Habbon Hashi (29) fra Bærum. Hun tar en treårig bachelorgrad og studerer nå på andre året. Hun ble også inspirert til å ta utdanningen etter selv å ha prøvd yrket noen år. – Jeg jobbet fire år før jeg begynte å studere. Trivselen var så stor at det ikke var noen spørsmål om hva jeg skulle utdanne meg til, sier hun. Det mest spennende med utdanningen er at hun nå forstår faget og hvorfor hun gjorde de ulike aktivitetene med barna da hun jobbet i barnehagen. – Vi fulgte rammeplanen der jeg jobbet. Men nå får jeg kunnskapen til å forstå hva vi lærer barna og hvorfor vi lærer dem det, forklarer Habbon. – Hver gang vi starter på et nytt fag, får jeg aha-opplevelser. Slik som «det var dette vi prøvde å lære barna». Det setter ting i kontekst. Akkurat som Helge mener Habbon at det er viktig med mangfold i barnehagen. – Det er veldig viktig. Da jeg gikk på barneskolen var det omtrent ingen som så ut som meg, verken av barn eller voksne. Gjennom det har jeg forstått hvor utrolig viktig det er å føle seg sett, sier hun og legger til: – Barn trenger deg. Barn trenger å oppleve mennesker fra hele verden. Hvordan ser du på jobbmulighetene som barnehagelærer? – Jobbutsiktene er absolutt positive. Det er et klart behov for barnehagelærere og pedagogiske ledere i feltet!
Helge Johannes Tveit (36), barnehagelærer og pedagogisk leder, mener at det er viktig med mannlige ansatte i barnehager.  Han mener de mannlige rollemodellene er viktig for barnas utvikling og forståelse av kjønnsroller i samfunnet. Barnehagelærerstudenten Habbon Hashi (29) deler Helges syn og fikk et dypere innblikk i faget etter å ha jobbet i barnehagen selv. Begge anser mangfold som et nøkkelelement i barnehagen og understreker viktigheten av at barn blir kjent med mennesker fra forskjellige kulturelle bakgrunner. Det er gode jobbmuligheter i barnehager i hele landet, med stort behov for barnehagelærere og pedagogiske ledere. Ønsker du å bli en barnehagelærer? Les mer her.